U-I-136/98
Natisni
Opravilna št.:
U-I-136/98
Datum odločitve:
15. 6. 2000
Objavljeno:
OdlUS IX, 161
ECLI:
ECLI:SI:USRS:2000:U.I.136.98
Akt:
Zakon o referendumu in ljudski iniciativi (Uradni list RS, št. 15/94 in 38/96) (ZRLI)
Izrek:
Pobuda Matjaža Gerlanca za začetek postopka za oceno ustavnosti Zakona o referendumu in ljudski iniciativi (Uradni list RS, št. 15/94 in 38/96) se ustavi.

Pobuda Nacional-socialne zveze Slovenije za začetek postopka za oceno ustavnosti zakona iz prejšnje točke se zavrže.
Evidenčni stavek:
Ustavno sodišče je postopek ustavilo, ker pobudnik v zahtevanem roku ni dopolnil pobude.
Ustavno sodišče je pobudo zavrglo, ker pobudnica kot politična stranka ne obstaja.
Geslo:
Ustavno sodišče, nepopolna vloga in njena nedopolnitev v določenem roku.
Obstoj pobudnika kot pogoj za vložitev pobude.
Politična stranka kot pobudnik pred Ustavnim sodiščem.
Referendum, ponovitev referenduma.
Pravna podlaga:
Zakon o Ustavnem sodišču (ZUstS), 1. odst. 24., 25., 3. odst. 28. čl.
Opomba:
V obrazložitvi svoje odločitve se Ustavno sodišče sklicuje na svojo zadevo št. Up-239/96 z dne 5. 3. 1998 - OdlUS VII,102.
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Matjaž Gerlanc, Velenje in Nacional-socialna zveza Slovenije
Datum vloge:
3. 4. 1998
Vrsta odločitve:
sklep
Vrsta rešitve:
ustavitev
Dokument:
US20222
Dokument v PDF obliki:
U-I-136-98.pdf
124 KB
Prenesite datoteko
U-I-136/98
15. 6. 2000
S K L E P
Ustavno sodišče je v postopku za preizkus pobude Matjaža Gerlanca iz Velenja in Nacional-socialne zveze Slovenije na seji dne 15. junija 2000
s k l e n i l o:
1. Pobuda Matjaža Gerlanca za začetek postopka za oceno ustavnosti Zakona o referendumu in ljudski iniciativi (Uradni list RS, št. 15/94 in 38/96) se ustavi.
2. Pobuda Nacional-socialne zveze Slovenije za začetek postopka za oceno ustavnosti zakona iz prejšnje točke se zavrže.
O b r a z l o ž i t e v
1. Pobudnik Matjaž Gerlanc je v svojem imenu in kot predsednik Nacional socialne zveze Slovenije dne 3. 4. 1998 vložil pobudo za oceno ustavnosti v izreku tega sklepa navedenega zakona (v nadaljevanju: ZRLI). Meni, da je 25. člen izpodbijanega zakona v nasprotju s 14. členom Ustave, ker določa, da Državni zbor eno leto ne more sprejeti zakona, ki bi bil v nasprotju z izidom referenduma, niti ponoviti referenduma o istem vprašanju. Pobudnik opozarja, da Državni zbor še vedno uporablja 10. člen ZRLI, ki ga je Ustavno sodišče razveljavilo. Državni zbor naj bi tudi ne uskladil drugega odstavka 15. člena ZRLI z Ustavo, tako kot mu je to naložilo Ustavno sodišče s svojo odločbo z dne 19. 1. 1995.
Zato predlaga, naj Ustavno sodišče izpodbijani zakon v celoti razveljavi. Pobudnik v svoji vlogi z dne 28. 4. 1998 tudi sprašuje, ali odločba Ustavnega sodišča z dne 5. 3. 1998, ki se nanaša na "nevpis NSZS v register strank", še velja.
2. Po določbi prvega odstavka 24. člena Zakona o Ustavnem sodišču (Uradni list RS, št. 15/94 - v nadaljevanju: ZUstS) lahko vsakdo da pisno pobudo za začetek postopka, če izkaže svoj pravni interes. Ta je po določbi drugega odstavka tega člena podan, če predpis, katerega oceno pobudnik predlaga, neposredno posega v njegove pravice, pravne interese oziroma pravni položaj. Ker pobudnik Matjaž Gerlanc v pobudi ni navajal, na kakšen način izpodbijani zakon posega v njegov pravni položaj, ga je Ustavno sodišče pozvalo, naj pobudo dopolni. Ker pobudnik v zahtevanem roku pobude ni dopolnil, je Ustavno sodišče postopek ustavilo.
3. Ustavno sodišče je z odločbo št. Up-239/96 z dne 5. 3. 1998 (OdlUS VII, 102) odpravilo odločbo Ministrstva za notranje zadeve št. 0001-2/1-S-07/55-95 z dne 28. 6. 1995, s katero je bila zahteva Nacional-socialne zveze Slovenije - NSZS za vpis v register političnih strank zavrnjena. Odpravilo je tudi sodbo Vrhovnega sodišča št. U-1200/95 z dne 4. 7. 1996, s katero je bila tožba pritožnice v upravnem sporu zavrnjena. Zadevo je vrnilo Ministrstvu za notranje zadeve v novo odločanje. V zvezi s vprašanjem pobudnika, ali navedena odločba Ustavnega sodišča z dne 5. 3. 1998 še velja, je Ustavno sodišče zahtevalo podatke od Ministrstva za notranje zadeve. To je z dopisoma z dne 7. 4. 2000 in z dne 19. 5. 2000 sporočilo, da je s sklepom št. 0016/12- 028/15-98 z dne 22. 5. 1998 ustavilo postopek za vpis Nacional- socialne zveze Slovenije v register političnih strank, ker v določenem roku svoje vloge za vpis ni dopolnila z 200 ustanovnimi izjavami, kot to zahteva 10. člen Zakona o političnih strankah (Uradni list RS, št. 62/94 - ZPolS), in da je Upravno sodišče s sodbo št. U-84/98-7 z dne 19. 4. 2000 tožbo zoper navedeni sklep zavrnilo. Sporočilo je tudi, da Nacional-socialna zveza Slovenije s kratico NSZS ni bila nikoli vpisana v register političnih strank. Ker pobudnica ni vpisana v register, torej kot politična stranka ne obstaja, je bilo treba pobudo, ki jo je vložil pobudnik kot njen predsednik, zavreči.
4. Ustavno sodišče je ta sklep sprejelo na podlagi 25. člena in tretjega odstavka 28. člena ZUstS v sestavi: predsednik Franc Testen ter sodnice in sodniki dr. Janez Čebulj, dr. Zvonko Fišer, Lojze Janko, Milojka Modrijan, dr. Mirjam Škrk, dr. Lojze Ude in dr. Dragica Wedam-Lukić. Sklep je sprejelo soglasno.
P r e d s e d n i k
Franc Testen